CELEX: 22006D0672
Language: lv
Date: 2006-09-26 00:00:00
Title: 2006/672/EK: ES un Marokas Asociācijas padomes Lēmums Nr. 1/2006 ( 2006. gada 26. septembris ) par Cilvēktiesību, demokratizācijas un pārvaldības apakškomitejas izveidi

7.10.2006   
            
            
               LV
            
            
               Eiropas Savienības Oficiālais Vēstnesis
            
            
               L 276/73
            
         ES UN MAROKAS ASOCIĀCIJAS PADOMES LĒMUMS Nr. 1/2006
   (2006. gada 26. septembris)
   par Cilvēktiesību, demokratizācijas un pārvaldības apakškomitejas izveidi
   (2006/672/EK)
   ASOCIĀCIJAS PADOME,
   ņemot vērā Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Marokas Karalisti, no otras puses (1), turpmāk tekstā “Nolīgums”, un jo īpaši tā 84. pantu,
   tā kā:
   
               (1)
            
            
               Demokrātisko principu, cilvēktiesību un pamatbrīvību ievērošana un popularizēšana ir būtiska tā satvara sastāvdaļa, kas reglamentē attiecības starp Eiropas Savienību un tās Vidusjūras reģiona partnervalstīm.
            
         
               (2)
            
            
               Ņemot vērā šo jautājumu kā Nolīguma būtiska elementa nozīmi, tos pienācīgi apspriedīs dažādās struktūrās, kas ir izveidotas saskaņā ar nolīgumu.
            
         
               (3)
            
            
               Eiropas Savienības kaimiņu politikā ir noteikti ambiciozi mērķi, kuru pamatā ir abpusēji atzīta apņemšanās ievērot kopējas vērtības, kuru starpā ir demokrātija, tiesiskums, laba pārvaldība un cilvēktiesību ievērošana un popularizēšana.
            
         
               (4)
            
            
               Eiropas un Vidusjūras reģiona valstu nolīguma īstenošanas dēļ un Eiropas un Vidusjūras valstu partnerības turpināšanas dēļ ES attiecības ar Vidusjūras dienvidu reģiona valstīm kļūst arvien kompleksākas.
            
         
               (5)
            
            
               Būtu jāpārrauga partnerības prioritāšu īstenošana un tiesību aktu tuvināšana. ES pilnvaras nosaka satvaru, kurā attiecības un sadarbība ar Vidusjūras reģiona valstīm var attīstīties tā, lai ņemtu vērā vajadzību, ka Barselonas procesam kopumā jābūt saskaņotam un līdzsvarotam.
            
         
               (6)
            
            
               Asociācijas padome ir jau pieņēmusi lēmumu izveidot Asociācijas komitejas apakškomitejas, lai nodrošinātu atbilstīgu institucionālo satvaru sadarbības īstenošanai pastiprināšanai,
            
         IR PIEŅĒMUSI ŠO LĒMUMU.
   1. pants
   Ar šo ir izveidota Cilvēktiesību, demokratizācijas un pārvaldības apakškomiteja un ir pieņemts tās reglaments, kas iekļauts pielikumā.
   Apakškomiteja darbojas Asociācijas komitejas vadībā, kurai tā pēc katras sanāksmes iesniedz ziņojumu. Apakškomitejai nav lēmuma pieņemšanas pilnvaru. Tā tomēr var iesniegt priekšlikumus Asociācijas komitejai.
   Apakškomitejas kompetencē esošos jautājumus var izskatīt arī augstākā līmenī politiskajā dialogā starp ES un Maroku.
   Asociācijas komiteja veic visus pārējos pasākumus, kas vajadzīgi, lai nodrošinātu pareizu apakškomitejas darbību, un attiecīgi informē par to Asociācijas padomi.
   2. pants
   Šis lēmums stājas spēkā tā pieņemšanas dienā.
   
      Briselē, 2006. gada 26. septembrī
      
         
            Asociācijas padomes vārdā —
         
            priekšsēdētājs
         
         E. TUOMIOJA
         
      
   
   
      (1)  OV L 70, 18.3.2000., 2. lpp.
   
      PIELIKUMS
      Reglaments ES un Marokas apakškomiteja Nr. 7 Cilvēktiesības, demokratizācija un pārvaldība
      1.   Sastāvs un priekšsēdētājs
      Apakškomiteja sastāv no Eiropas Kopienas un tās dalībvalstu pārstāvjiem un Marokas Karalistes valdības pārstāvjiem, un to pārmaiņus vada abas puses.
      2.   Loma
      Apakškomiteja darbojas Asociācijas komitejas vadībā, kurai tā pēc katras sanāksmes iesniedz ziņojumu. Apakškomitejai nav lēmuma pieņemšanas pilnvaru. Tā tomēr var iesniegt priekšlikumus Asociācijas komitejai.
      3.   Temati
      Apakškomitejā apspriež Asociācijas nolīguma īstenošanu turpmāk uzskaitītajās nozarēs. Jautājumos saistībā ar cilvēktiesībām, demokratizāciju un pārvaldību, kas ir iekļauti ES un Marokas kaimiņu rīcības plānā, apakškomiteja ir galvenais tehniskais turpmāko pasākumu mehānisms. Apakškomiteja novērtē tiesību aktu tuvināšanas, īstenošanas un piemērošanas jomā sasniegto. Apspriež arī sadarbību publiskās pārvaldes jautājumos. Apakškomiteja novērtē sasniegtos rezultātus un izskata visas problēmas, kas varētu rasties turpmāk uzskaitītajās nozarēs, un izsaka priekšlikumus pasākumiem, ko varētu veikt.
      
                  a)
               
               
                  Tiesiskums, laba pārvaldība un demokrātija, un jo īpaši: demokrātijas un tiesiskuma stiprināšana, tiesu sistēmas neatkarība un piekļuve tiesu sistēmai, un tiesu sistēmas modernizēšana.
               
            
                  b)
               
               
                  Galveno starptautisko konvenciju cilvēktiesību un pamatbrīvību jomā un ar tām saistīto protokolu ratificēšanas un īstenošanas turpināšana. Ziņošanas pienākumu īstenošana un panākumi atrunu pārskatīšanā.
               
            
                  c)
               
               
                  Valsts administratīvās un institucionālās kapacitātes pastiprināšana.
               
            Šis saraksts nav pilnīgs, un Asociācijas komiteja var pievienot arī citus atbilstīgus tematus, tostarp horizontālus jautājumus, piemēram, par statistiku, jo īpaši saistībā ar reģionālās programmas īstenošanu.
      Apakškomiteja var izskatīt jautājumus, kas attiecas uz vienu, vairākām vai visām iepriekš minētajām nozarēm.
      4.   Sekretariāts
      Viena Eiropas Komisijas amatpersona un viena Marokas Karalistes valdības amatpersona kopīgi darbojas kā šīs apakškomitejas pastāvīgie sekretāri.
      Visus ziņojumus, kas attiecas uz apakškomiteju, nosūta šiem sekretāriem.
      5.   Sanāksmes
      Apakškomiteja sanāk ik reizi, kad tas ir nepieciešams, un vismaz reizi gadā. Sanāksmi var sasaukt, pamatojoties uz vienas vai otras puses lūgumu, ko tā iesniedz savam sekretāram, kurš to nodod otrai pusei. Pēc tam, kad ir saņemts lūgums sasaukt apakškomitejas sanāksmi, otras puses sekretārs sniedz savu atbildi 15 darbdienu laikā.
      Īpaši steidzamos gadījumos pēc abu pušu vienošanās apakškomiteju var sasaukt arī ātrāk. Visi lūgumi par sanāksmes sasaukšanu jāiesniedz rakstiski.
      Apakškomitejas sanāksmes notiek laikā un vietā, par kuru abas puses ir vienojušās.
      Sanāksmes sasauc atbildīgais sekretārs, vienojoties ar priekšsēdētāju. Pirms katras sanāksmes priekšsēdētāju informēs par katras puses delegācijas paredzēto sastāvu.
      Ja abas puses tam piekrīt, apakškomiteja var uzaicināt uz savām sanāksmēm ekspertus, lai tie sniegtu specifisku informāciju.
      6.   Sanāksmju darba kārtība
      Ikvienu lūgumu kādu no jautājumiem iekļaut apakškomitejas dienas kārtībā nosūta sekretāriem.
      Katrai sanāksmei priekšsēdētājs izstrādā provizorisku dienas kārtību. Ne vēlāk kā desmit dienas pirms sanāksmes atbildīgais sekretārs to nosūta savam kolēģim.
      Jautājumus ietveršanai dienas kārtībā jāiesniedz sekretāriem vēlākais piecpadsmit dienas pirms sanāksmes sākuma. Vismaz septiņas dienas pirms sanāksmes abām pusēm jāsaņem pamatojošie dokumenti. Lai ņemtu vērā īpašus un/vai steidzamus gadījumus, šos termiņus pēc abu pušu vienošanās var saīsināt.
      Dienas kārtību apakškomiteja pieņem katras sanāksmes sākumā.
      7.   Protokols
      Pēc katras sanāksmes abi sekretāri sagatavo protokolu un to apstiprina. Vienu protokola kopiju, kurā ietverti arī apakškomitejas priekšlikumi, sekretāri nosūta Asociācijas komitejas priekšsēdētājam un sekretāriem.
      8.   Atklātība
      Ja nav pieņemts atšķirīgs lēmums, apakškomitejas sanāksmes ir slēgtas, un to norisi nedara zināmu atklātībai.